b'\n_START_ARTICLE_\nSeppo Heikki Salonen\n_START_PARAGRAPH_\nSeppo Heikki Ilmari Salonen (s. 27. maaliskuuta 1938) on toimittaja. H\xc3\xa4n on ty\xc3\xb6skennellyt toimittajana Yleisradiossa ja p\xc3\xa4\xc3\xa4toimittajana Suomen Sosialidemokraatti -lehdess\xc3\xa4 sek\xc3\xa4 vapaana toimittajana.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nSeppo Heikki Salonen syntyi Helsingiss\xc3\xa4. H\xc3\xa4n on naimisissa Helsingin yliopiston mikrobiologian professorin Mirja Salkinoja-Salosen kanssa. Heill\xc3\xa4 on kolme lasta: Maj (van Dijk, s. 1970), Salli (s. 1973) ja Hanna (s. 1975). Sotilasarvoltaan Salonen on luutnantti. Puoluekannaltaan h\xc3\xa4n on sosialidemokraatti._NEWLINE_Salosen Riihim\xc3\xa4ell\xc3\xa4 myym\xc3\xa4l\xc3\xa4nhoitajana ty\xc3\xb6skennellyt is\xc3\xa4 kaatui talvisodassa Kollaan taisteluissa maaliskuun alussa 1940. \xc3\x84iti muutti kahden poikansa kanssa Rovaniemelle, jossa Seppo Heikki eli lapsuutensa ja k\xc3\xa4vi koulunsa._NEWLINE_Salonen, Luonto-Liiton aktiivi, alkoi ylioppilaaksi tultuaan opiskella Helsingin yliopistossa luonnontieteit\xc3\xa4, mutta siirtyi my\xc3\xb6hemmin valtiotieteelliseen tiedekuntaan. Opiskeluaikanaan Salosella oli luottamustoimia muun muassa Pohjois-Pohjalaisessa Osakunnassa, Helsingin yliopiston ylioppilaskunnassa ja Suomen ylioppilaskuntien liitossa. H\xc3\xa4n ajoi erityisesti opiskelijoiden asunto-olojen parantamista._NEWLINE_Toimittajauransa Salonen aloitti 1957 Yleisradiossa. Vuosina 1960\xe2\x80\x9365 h\xc3\xa4n ty\xc3\xb6skenteli Lapin maakuntaliitolle. Vuonna 1967 Salonen oli Suomen itsen\xc3\xa4isyyden juhlavuoden neuvottelukunnan tiedotussihteeri._NEWLINE_Vuosina 1970\xe2\x80\x9376 Salonen oli TV 2:n ajankohtaistoimituksen poliittinen toimittaja ja Ajankohtaisen kakkosen ensimm\xc3\xa4isi\xc3\xa4 hahmoja. Ajankohtaisen kakkosen ty\xc3\xb6ryhm\xc3\xa4n j\xc3\xa4senen\xc3\xa4 h\xc3\xa4n sai 1971 Valtion tiedonjulkistamispalkinnon. Yleisradion tv-uutisten toimittajana Salonen vaikutti 1976\xe2\x80\x9379. H\xc3\xa4n toimi my\xc3\xb6s Radio- ja televisiotoimittajien liitossa asiamiehen\xc3\xa4, p\xc3\xa4\xc3\xa4luottamusmiehen\xc3\xa4 ja puheenjohtajana._NEWLINE_Vuonna 1979 Salonen kutsuttiin Suomen Sosialidemokraatin toiseksi p\xc3\xa4\xc3\xa4toimittajaksi, ja vastaavana p\xc3\xa4\xc3\xa4toimittajana h\xc3\xa4n oli 1984\xe2\x80\x9388. Toimittuaan pari vuotta vapaana toimittajana Salonen palasi 1990 Yleisradioon, jossa vaikutti tiedotusjohtajana 1990\xe2\x80\x9394 ja p\xc3\xa4\xc3\xa4johtajan erityisavustajana 1994\xe2\x80\x932001._NEWLINE_Televisiosarjassa Sodan ja rauhan miehet Salonen esitti Urho Kekkosta._NEWLINE_Seppo Heikki Salonen on toiminut Psoriasisliiton puheenjohtajana 1995\xe2\x80\x932004 ja EUROPSO:n (Euroopan psoriaatikkojen liiton) puheenjohtajana 2001\xe2\x80\x932004. Valtion tiedonjulkistamispalkinnon lis\xc3\xa4ksi h\xc3\xa4n on saanut Unto Miettisen plaketin 1979 ja Paasio-mitalin 2001.'